પ્રકાશભાઈની સામાન્ય કારકાનૂની નોકરી. બાંધી આવકમાં હંમેશા પૈસાની અછત રહેતી. નીલના જન્મ પછી થોડીક આર્થિક સ્થિતિ સુધરી તો ખરી પણ એ રૂપિયા નીલના અભ્યાસ પાછળ ખર્ચી અલકાબહેન અને પ્રકાશભાઈ કરકસરથી જ જીવતા. નીલ ભણવામાં હોંશિયાર નીકળ્યો એટલે તેને સ્કોલરશીપ મળતી રહી ને… નીલે ઊચ્ચત્તમ ડીગ્રી મેળવી. મોટી કંપનીમાં સારા પગારની નોકરી અને અમેરિકા ટ્રેનીંગ માટે જવાનું થયું. એની કાર્યદક્ષતા જોઇ ત્યાંની એક કંપનીએ તેને બમણા પગારની સાથે બધી જ સગવડ આપતી જોબની ઓફર કરી અને નીલે તે સ્વીકારી ત્યારે અલકાબહેન ખૂબ રડ્યાં હતાં. એકનો એક પુત્ર આમ પોતાનાથી દૂર થઈ જાય તે એમને ગમતું નહોતું. બંને પતિ-પત્ની માટે તો નીલ જ તેમનું ધન હતું.